钦定古今图书集成/历象汇编/岁功典/第030卷 > 夹锺二月启 梁昭明太子
## 钦定古今图书集成/历象汇编/岁功典/第030卷 > 夹锺二月启 梁昭明太子

伏以节应佳辰，时登令月。和风拂迥，淑气浮空。走野
马于桃源，飞少女于李径。花明丽月，光浮窦氏之机；
鸟哢芳园，韵响上乔之管。敬想足下优游泉石，放旷
烟霞。寻五柳之先生，琴尊雅兴；谒孤松之君子，鸾凤
腾翩。诚万世之良规，实百年之令范。但某席户幽人，
蓬门下客。三冬勤学，慕方朔之雄才；万卷常披，习郑
元之逸气。既而风尘顿隔，仁智并乖。非无衰侣之忧，
诚有离群之恨。谨伸数字，用写寸诚。